
PARLAMENTUL ROMÂNIEI

CAMERA DEPUTAŢILOR
	


	Comisia pentru politică economică,

         reformă şi privatizare 
	                             Nr. 4c-1/417
                             PL-x 469/2022

                             București, 27.09.2022

                        


                                                      AVIZ

asupra proiectului de Lege pentru completarea Legii nr. 227/2015 

privind Codul fiscal

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere și avizare cu proiectul de Lege pentru completarea Legii nr. 227/2015 privind Codul fiscal, transmis cu adresa nr. PL-x 469 din 12 septembrie 2022, înregistrată sub nr. 4c-1/417 din 12 septembrie 2022. 
Senatul, în calitate de primă Cameră sesizată, a adoptat proiectul de lege menționat, în ședința din 6 septembrie 2022, cu respectarea prevederilor art. 76 alin. (2) din Constituția României, republicată.

Conform prevederilor art. 75 din Constituţia României, republicată, și ale art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 

Potrivit reglementărilor art. 62 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat propunerea legislativă menționată mai sus în ședința din 27 septembrie 2022.

Prezenta inițiativă legislativă are ca obiect de reglementare completarea Legii       nr. 227/2015 privind Codul fiscal, cu modificările și completările ulterioare, propunându-se introducerea unei scutiri de taxă pe valoare adăugată pentru achizițiile efectuate de organizațiile nonprofit în vederea construirii, reabilitării, modernizării de unități spitalicești și a dotării acestora cu aparatură și echipamente de specialitate, materiale și consumabile de uz sanitar, precum și exercitarea dreptului de deducere a taxei pe valoare adăugată de către organizațiile nonprofit pentru aceste achiziții.
Membrii Comisiei au analizat proiectul de lege supus avizării, expunerea de motive, avizul favorabil al Consiliului Legislativ, cu observații şi propuneri, transmis cu adresa nr. 518 din 9 mai 2022, precum și avizul favorabil al Consiliului Economic și Social transmis cu adresa nr. 2831 din 10 mai 2022.
În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectului de lege, în forma adoptată de Senat. 

În raport cu obiectul şi conținutul său, inițiativa legislativă face parte din categoria legilor ordinare.

